钦定古今图书集成/明伦汇编/氏族典/第312卷 > 程颢
## 钦定古今图书集成/明伦汇编/氏族典/第312卷 > 程颢

按《宋史程颢传》：“颢字伯淳，世居中山，后从开封徙河
南。父珦，太中大夫。颢举进士，调鄠上元主簿，在县三
岁，民爱之如父母。熙宁初，用吕公著荐，为太子中允、
监察御史。王安石用事，颢未尝一语及于功利。居职
八九月，数论时政。安石怒，出提点京西刑狱。颢固辞，
改佥书镇宁军判官，特迁太常丞。帝欲使修《三经》义”，
执政不可，命知扶沟县，除判武学。李定劾其新法之
初，首为异论，罢归故官。又坐狱逸囚，责监汝州盐税。
哲宗立，召为宗正丞，未行而卒。颢资性过人，充养有
道，和粹之气，盎于面背，门人交友从之数十年，亦未
尝见其忿厉之容。遇事优为，虽当仓卒，不动声色。嘉
定十三年，赐谥曰纯公。淳祐元年，封河南伯，从祀《孔
子》庙庭。